Ritratt: Unsplash .td_uid_2_61f3f3155626b_rand.td-a-rec-img{text-align:left}.td_uid_2_61f3f3155626b_rand.td-a-rec-img img{margin:0 auto 0 0} In-work poverty – Persuni li minkejja li jaħdmu, xorta qed jgħixu fil-faqar. Rajna żieda sostanzjali minn 5.2% fl-2012 għal 7.4% fl-2020. Dawn il-figuri ġew preżentati fil-Parlament mill-Ministru tal-Finanzi u x-Xogħol. Konferma ċara ta' dak li jien u oħrajn ilna ngħidu. Xogħol hawn… Imma pagi m'hawnx (ħlief għal xi erbgħa tal-qalba). Pagi staġnati, pagi tal-qamel. Il-viżjoni kienet li joħolqu xogħol biċ-cheap labour. Il-Ministru taċ-Cheap Labour (kif saru jirreferu għalih bosta fuq Facebook) kemm-il darba pprova jiġġustifika lilu nnifsu. Ma waqafniex ngħidulu li kien qed jiżbalja u baqa' jwebbes rasu. Issa ntebaħ li l-viżjoni ekonomika tiegħu poġġiet għafsa fuq il-paga tal-ħaddiema Maltin u Għawdxin. Ir-realtà, inkluż f'pajjiżna, hi li dawk veru sinjuruni komplew jistagħnew, tan-nofs qalgħu daqqa żul minn hemm u l-ħaddiem spiċċa mfarrak. Mhux talli bilkemm ilaħħaq, talli issa għandna konferma (ta' dak li ilni nesperjenza fil-home visits) li l-ħaddiem qed ikompli jbati u jiftaqar. "Naħdem kemm naħdem mhux biżżejjed. Il-valur tal-flus spiċċa. Il-ħajja qed togħla wisq u malajr. Kemm se ndumu sejrin hekk? Emminni qed negħja, Jerome. Qed naqta' qalbi li xi darba nimxi 'l quddiem." Din hi l-karba ta' ħaddiem li ltqajt miegħu m'ilux waqt home visit f'Ħal Qormi. Ħaddiem bħal ħafna oħrajn. Ħaddiem li jixtieq jara tama ġdida għalih u l-familja tiegħu. Ħaddiem li qed iħossu mwarrab u emarġinat. Ħaddiem li qed jaqta' qalbu mis-sistema. Ħaddiem li qed iħossu bħal leħen jgħajjat ġo deżert. Gvern ġdid Nazzjonalista jiggarantixxi li jkun hemm mekkaniżmu ta' inċentiv fiskali fejn min iħaddem ikollu tax credits sa €6,000 fis-sena għal kull ħaddiem li jimpjega meta dan jinvesti fil-ħiliet u jżid il-paga tal-ħaddiema tiegħu b'tal-anqas €60 fix-xahar mingħajr ma jżidlu l-ħinijiet jew il-kwalità tax-xogħol jew inaqqaslu l-kundizzjonijiet l-oħra. Il-proposta tal-Partit Nazzjonalista li nintroduċu l-kunċett tal-living income ttaffi wkoll il-problema tal-in-work poverty. Mingħajr dewmien żejjed, irid jiġi stabbilit il-kunċett ta' living income, fejn jiġi stabbilit il-minimu tad-dħul li jippermettilek ħajja diċenti. "Aħna nemmnu li r-referenza bażika ta' living income tista' tkun ta' dħul ta' €1,000 fix-xahar u se naraw li jkun hemm diskussjoni wiesgħa mal-isħab soċjali kollha abbażi ta' dawn il-prinċipji," sostna l-Kap tal-Oppożizzjoni u tal-Partit Nazzjonalista Bernard Grech waqt diskors li għamel fil-Kamra tar-Rappreżentanti. Ejja ħalli flimkien nagħtu dak in-nifs ġdid li l-ħaddiema tassew għandhom bżonn. .td_uid_3_61f3f31556683_rand.td-a-rec-img{text-align:left}.td_uid_3_61f3f31556683_rand.td-a-rec-img img{margin:0 auto 0 0}